Document ID: 32014D0804

ODLUKA VIJEĆA 2014/804/ZVSP
od 8. listopada 2014.
o potpisivanju i sklapanju, u ime Unije, sporazuma u obliku razmjene pisama između Republike Kamerun i Europske unije o statusu snaga pod vodstvom Europske unije pri tranzitu kroz državno područje Republike Kamerun
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 37., u vezi s člankom 218. stavcima 5. i 6. Ugovora o funkcioniranju Europske unije,
uzimajući u obzir prijedlog Visokog predstavnika Unije za vanjske poslove i sigurnosnu politiku,
budući da:
(1)
Vijeće je 10. veljače 2014. donijelo Odluku 2014/73/ZVSP (1) o vojnoj operaciji Europske unije u Srednjoafričkoj Republici (EUFOR RCA).
(2)
Nakon što je Vijeće 15. travnja 2014. donijelo Odluku o odobravanju otvaranja pregovora, Visoki predstavnik Unije za vanjske poslove i sigurnosnu politiku je, u skladu s člankom 37. Ugovora o Europskoj uniji (UEU), u pregovorima dogovorio sporazum u obliku razmjene pisama između Europske unije i Republike Kamerun o statusu snaga pod vodstvom Europske unije pri tranzitu kroz državno područje Republike Kamerun.
(3)
U skladu s člankom 5. Protokola br. 22. o stajalištu Danske koji je priložen UEU-u i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska ne sudjeluje u provedbi ove Odluke te stoga ne sudjeluje u financiranju ove operacije.
(4)
Sporazum u obliku razmjene pisama bi trebalo odobriti,
DONIJELO JE OVU ODLUKU:
Članak 1.
Sporazum u obliku razmjene pisama između Republike Kamerun i Europske unije o statusu snaga pod vodstvom Europske unije pri tranzitu kroz državno područje Republike Kamerun odobrava se u ime Unije.
Tekst sporazuma u obliku razmjene pisama nalazi se u prilogu ovoj Odluci.
Članak 2.
Predsjednika Vijeća ovlašćuje se da odredi osobu(-e) ovlaštenu(-e) za potpisivanje odgovarajućeg pisma radi obvezivanja Unije.
Članak 3.
Ova Odluka stupa na snagu na dan donošenja.
Sastavljeno u Luxembourgu 8. listopada 2014.

Labels: 8
18
15
5